
[bookmark: TextBodyBegin]Európsky parlament,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže režim Ortegu a Murillovej od roku 2018 rozkladá demokratické inštitúcie a právny štát, a to ústavnou reformou, ktorou sa zrušil politický pluralizmus, a zároveň prenasleduje oponentov, novinárov, duchovenstvo, domorodých lídrov, obhajcov ľudských práv a občiansku spoločnosť;
B.	keďže skupina expertov pre ľudské práva v Nikarague dospela k záveru, že porušovanie práv od roku 2018 môže predstavovať zločiny proti ľudskosti; keďže občiansky priestor je prakticky uzavretý, pričom viac ako 5 600 mimovládnych organizácií a 80 % organizácií občianskej spoločnosti ukončilo svoju činnosť a státisíce osôb boli nútené odísť do exilu;
C.	keďže organizácie pre ľudské práva dokumentujú svojvoľné zatýkanie, zadržiavanie v izolácii a nedobrovoľné zmiznutia; keďže od augusta 2025 zaznamenala OSN tri úmrtia vo väzbe, ktoré súviseli s neprimeranými podmienkami a lekárskou starostlivosťou;
D.	keďže Carlos Brenes, ktorého zadržali v roku 2018 za občiansky protest a mučili, a Salvadora Martínez boli v auguste 2025 opäť zadržaní, umiestnení do izolácie a odsúdení bez riadneho súdneho procesu na 15 rokov za „vlastizradu“; keďže Brenes má cukrovku a bola mu odopretá liečba;
E.	keďže Brooklyn Rivera, vedúci predstaviteľ pôvodného obyvateľstva Miskitov a predseda rozpustenej strany Yatama, bol v septembri 2023 zadržaný, na viac ako 32 mesiacov násilne zmizol a 30. mája 2026 vo väzbe zomrel; keďže orgány odmietli odovzdať jeho telo a príbuzní, ktorí hľadali jeho pozostatky, zmizli;
1.	dôrazne odsudzuje systematické represie režimu Ortegu a Murillovej, svojvoľné zadržiavanie, nedobrovoľné zmiznutia, zinscenované súdne procesy, exil, odoberanie štátneho občianstva, konfiškácie a zločiny proti ľudskosti;
2.	požaduje okamžité a bezpodmienečné prepustenie Brenesa, Martínezovej a všetkých politických väzňov, zrušenie politicky motivovaných odsúdení, informácie o ich osude a mieste pobytu a okamžitý dôkaz o tom, že sú nažive;
3.	naliehavo vyzýva orgány, aby všetkým zadržiavaným osobám umožnili prístup k rodine a právnikom, zdravotnej starostlivosti a medzinárodnému monitorovaniu v duchu Štandardných minimálnych pravidiel pre zaobchádzanie s väzňami; žiada, aby mechanizmy OSN v oblasti ľudských práv opätovne získali prístup do väzenských centier;
4.	vyzýva na urýchlené vyšetrenie smrti Brooklyna Riveru, vrátenie jeho pozostatkov, prepustenie zmiznutých príbuzných a vyvodenie zodpovednosti;
5.	odsudzuje prenasledovanie kresťanských cirkví, pôvodného obyvateľstva, občianskej spoločnosti, oponentov a ich príbuzných; požaduje obnovenie všetkých svojvoľne rozpustených organizácií a dodržiavanie slobody náboženského vyznania a viery;
6.	vyzýva na podporu demokratických aktérov a občianskej spoločnosti v Nikarague a v exile; vyzýva EÚ, aby zabezpečila, že sa na upevňovanie režimu nebudú používať žiadne únijné ani mnohostranné finančné prostriedky, a aby rozšírila sankcie zacielené na páchateľov vrátane Daniela Ortegu a ľudí z jeho najbližšieho okolia;
7.	naliehavo vyzýva na dodržiavanie rozsudku Medziamerického súdu pre ľudské práva; podporuje vyvodenie zodpovednosti, a to aj na základe univerzálnej jurisdikcie a postúpenia Medzinárodnému trestnému súdu; pripomína svoju pozíciu k vydaniu Alessia Casimirriho;
8.	vyzýva Radu a Komisiu, aby uplatnili demokratickú doložku a pozastavili uplatňovanie dohody o pridružení vo vzťahu k Nikarague, kým represie pretrvávajú; zdôrazňuje, že Európsky parlament nebude spolupracovať so zástupcami režimu v rámci novozriadeného Parlamentného výboru pre pridruženie;
9.	poveruje svoju predsedníčku, aby postúpila toto uznesenie Rade, Komisii, PK/VP, členským štátom, OSN, Organizácii amerických štátov a nikaragujským orgánom.

